Tampereen ilmanlaatu romahti keskiviikkoaamuna erittäin huonoksi – katupölytilanne on nyt normaalia hankalampi

Katupölytilanne on tänä keväänä tavallista hankalampi pitkittyneen talvisään vuoksi. Ilmassa on tällä hetkellä niin paljon katupölyä, että Tampereella ilmanlaatuindeksi pomppasi keskiviikkoaamuna punaiselle. Tilanne oli pahin Pirkankadun mittauspisteessä, jossa ilmanlaatumittari näytti aamulla erittäin huonoa ilmanlaatua. Myös Tampereen muissa mittauspisteissä ilmanlaatu oli huono tai välttävä. Hengitysliiton mukaan odotettavissa on, että hengitysilmassa olevan katupölyn määrä menee lähiaikoina huonompaan suuntaan. Tilanne korjaantuu, kun kadut saadaan puhdistettua. Kevään katupölykauden voimakkuuteen vaikuttaa suuresti kevään säätila. Seuraavien 10 vuorokauden sääennusteessa Tampereelle ei ole luvassa juurikaan sadetta, joka raikastaisi ilmaa. Ilmatieteen laitoksen kuva näyttää, kuinka ilma on sakeana pölystä: Hengityssuojaimet käyttöön Katupöly voi aiheuttaa terveelle aikuiselle ärsytysoireita, kuten nuhaa ja yskää sekä kurkun ja silmien kutinaa ja kirvelyä. Astmaatikot ja muut ilmansaasteille herkät ryhmät voivat kokea vakavampia terveyshaittoja, kuten astmaoireiden lisääntymistä ja allergiaoireiden pahentumista. Katupölyä syntyy, kun liikenne nostaa kuivilta kaduilta pölyhiukkasia. Katupöly sisältää muun muassa mineraalihiukkasia tienpintojen kulumisesta, hiekoitushiekkaa, tiesuolaa, metallihiukkasia ja kumihiukkasia. Pahin tilanne on tyypillisesti ruuhka-aikoina vilkkaasti liikennöidyillä katu- ja tieosuuksilla. Katupölyltä voi suojautua suosimalla omissa reittivalinnoissa viheralueilla ja niiden läheisyydessä kulkevia katuja. Katupölyn määrään voi myös vaikuttaa suosimalla kävelyä, pyöräilyä ja julkista liikennettä autoilun sijaan. Hengitysliitto suosittaa, että hengityssairauksia sairastavat tai katupölylle muuten herkistyneet ihmiset ottavat tulevien kuukausien aikana aktiivisesti käyttöön hengityssuojaimet. Yksittäinen ihminen voi helpottaa omia oireitaan lähinnä suojautumalla. Huono hengitysilma on Suomessa vielä vain väliaikainen ongelma. Maailman terveysjärjestön WHO:n arvion mukaan Suomessa on maailman kolmanneksi puhtain ilmanlaatu. Koko Suomen ilmanlaadun tilannetta voi seurata osoitteessa http://ilmatieteenlaitos.fi/ilmanlaatu .